**Β΄ ΓΥΜΝΑΣΙΟΥ - Μεσαιωνική και Νεότερη Ιστορία**

**Κεφάλαιο τέταρτο - Περίοδος κρίσης του Βυζαντίου (1025 - 1453)**

**Ι. Η εξασθένιση του Βυζαντίου και το Σχίσμα με τη Δύση**

***1. Η κρίση και οι απώλειες της αυτοκρατορίας κατά τον 11ο αιώνα (1025 – 1081)***

***α. Η εσωτερική κρίση***

🡺 Πότε αρχίζει η εσωτερική κρίση του Βυζαντίου;

Όταν πέθανε ο αυτοκράτορας Βασίλειος Β΄δηλαδή το 1025.

🡺 Εξηγήστε την κατάσταση κρίσης στην οποία είχε περιέλθει το Βυζάντιο.

Α) Το Βυζάντιο πήρε μέτρα αποστρατιωτικοποίησης επειδή είχε τη ψευδαίσθηση ότι είχε εξασφαλίσει αδιατάρακτη και διαρκή ειρήνη. Έτσι: 1. παραμέλησε το στόλο, 2. διέλυσε σταδιακά τα θέματα και τους θεματικούς στρατούς, 3. αντικατέστησε την υποχρεωτική στρατιωτική θητεία με ένα φόρο που χρησιμοποιήθηκε για τη στρατολογία ξένων μισθοφόρων και 4. χρησιμοποίησε πολλούς ξένους σε ανώτερες θέσεις.

Β) Οι βαριές φορολογίες που επέβαλε το Βυζάντιο προκάλεσαν ταραχές και εξεγέρσεις των επαρχιακών αγροτικών πληθυσμών (κοινωνική κρίση).

Γ) Είχε εκδηλωθεί πολιτική αστάθεια (αλλαγές αυτοκρατόρων, εκμετάλλευση των φτωχών και της αστικής τάξης από τους αυτοκράτορες).

***β. Οι στρατιωτικές αποτυχίες***

🡺 Ποιοι οι εχθροί του Βυζαντίου στην Ανατολή, τη Δύση και το Βορρά;

Ανατολή 🡪 οι Σελτζούκοι:τουρκικό φύλο

Δύση 🡪 οι Νορμανδοί, σκανδιναβικής καταγωγής

Βορράς 🡪 οι Ούγγροι και οι Σέρβοι

🡺 Ποιες στρατιωτικές επιτυχίες σημειώνουν οι εχθροί του Βυζαντίου;

**Οι Σελτζούκοι** **στη μάχη του Ματζικέρτ**, κοντά στη λίμνη Βαν της Αρμενίας (1071) συντρίβουν τα μισθοφορικά στρατεύματα του Βυζαντίου. Αίτια της ήττας:η έλλειψη οπλισμού, πειθαρχίας και ηθικού.

**Οι Νορμανδοί** αφαιρούν από το Βυζάντιο τις ιταλικές του κτήσεις. Το 1071 πέφτει στα χέρια τους το τελευταίο βυζαντινό οχυρό της Ιταλίας, η πόλη Μπάρι στις ακτές της Αδριατικής.

Ενώ πολύ επικίνδυνοι στα βόρεια του Βυζαντίου αποδεικνύονται οι **Ούγγροι** και οι **Σέρβοι.**

🡺 Ποιοι θα επιφέρουν την άνοδο του Βυζαντίου;

Η δυναστεία των Κομνηνών.

🡺 Ποια άποψη πρεσβεύει ο στρατηγός για τους ξένους και πού τη στηρίζει;

Ο στρατηγός υποστηρίζει ότι στους ξένους που δεν κρατάνε από βασιλική γενιά στη χώρα τους, δεν πρέπει να απονέμουν μεγάλους τίτλους αλλά και ούτε να τους εμπιστεύονται τις εξουσίες αφού κάνοντας κάτι τέτοιο συνεπάγεται μείωση των Ρωμαίων αρχόντων. Επίσης αν ακούσουν στη χώρα του ξένου ότι αυτός πήρε αξιώματα σε άλλη χώρα σίγουρα θα γελάσουν και θα πουν πόσο ανάξιοι θα ήταν οι Ρωμαίοι για να δώσουν σε αυτόν τα αξιώματα.

🡺 Ποια ήταν, σύμφωνα με το παράθεμα, η κατάσταση του βυζαντινού στρατού στις παραμονές της μάχης του Ματζικέρτ; Πού αποδίδεται από το χρονογράφο Κέδρινο;

Ο βυζαντινός στρατός αποτελείτο από Βούλγαρους, Ούζους και άλλους ξένους όπως Φράγκους και Βάραγγους. Όλοι αυτοί ήταν λίγοι άντρες, τσακισμένοι από τη φτώχεια και το άγχος και άοπλοι. Ήταν άσχετοι και άχρηστοι και στερημένοι από μισθό και τις συνηθισμένες προμήθειες επειδή κανένας αυτοκράτορας δεν είχε επιχειρήσει εκστρατεία για πολλά χρόνια. Ήταν επίσης δειλοί και φυγόμαχοι και φαίνονταν ανίκανοι για οποιαδήποτε γενναία πράξη.